b'\n_START_ARTICLE_\nLars Leijonborg\n_START_PARAGRAPH_\nLars Erik Ansgar Leijonborg (s. 21. marraskuuta 1949) on ruotsalainen poliitikko. H\xc3\xa4n toimi kansanpuolue liberaalien puheenjohtajana vuodesta 1997 vuoteen 2007 ja lokakuusta 2006 ministerin\xc3\xa4 Ruotsin hallituksessa, ensin opetusministerin\xc3\xa4 ja syksyst\xc3\xa4 2007 kes\xc3\xa4\xc3\xa4n 2009 korkeakoulu- ja tutkimusministerin\xc3\xa4.\n_START_SECTION_\nUra\n_START_PARAGRAPH_\nLeijonborg aloitti poliittisen uransa FPU:ssa (Folkpartiets ungdomsf\xc3\xb6rbund), kansanpuolueen nuorisoj\xc3\xa4rjest\xc3\xb6ss\xc3\xa4. Vuonna 1971 h\xc3\xa4nest\xc3\xa4 tuli j\xc3\xa4rjest\xc3\xb6n puheenjohtaja, jona h\xc3\xa4n toimi vuoteen 1973. H\xc3\xa4n on koulutukseltaan sosionomi, joksi h\xc3\xa4n valmistui vuonna 1974._NEWLINE_Vuosina 1980\xe2\x80\x931983 Leijonborg toimi kansanpuolueen puoluesihteerin\xc3\xa4 ja vuosina 1983\xe2\x80\x931984 puoluelehti NU:n p\xc3\xa4\xc3\xa4toimittajana. 1984\xe2\x80\x931990 h\xc3\xa4n ty\xc3\xb6skenteli konsulttiyritys Svenska Managementgruppenin palveluksessa. Ruotsin valtiop\xc3\xa4ivien j\xc3\xa4seneksi h\xc3\xa4net valittiin vuonna 1985 Tukholman l\xc3\xa4\xc3\xa4nin vaalipiirist\xc3\xa4. Kaksissa edellisiss\xc3\xa4 valtiop\xc3\xa4iv\xc3\xa4vaaleissa h\xc3\xa4n oli j\xc3\xa4\xc3\xa4nyt varaedustajaksi. Vuonna 1990 Leijonborgista tuli kansanpuolueen toinen varapuheenjohtaja ja seuraavana vuonna puolueen valtiop\xc3\xa4iv\xc3\xa4ryhm\xc3\xa4n puheenjohtaja. Maaliskuussa 1997 h\xc3\xa4net valittiin yksimielisesti puolueensa puheenjohtajaksi Maria Leissnerin j\xc3\xa4lkeen._NEWLINE_Valtiop\xc3\xa4iv\xc3\xa4vaaleissa 1998 kansanpuolue sai 4,7 prosenttia \xc3\xa4\xc3\xa4nist\xc3\xa4, mik\xc3\xa4 ylitti vain niukasti valtiop\xc3\xa4iv\xc3\xa4edustukseen oikeuttavan nelj\xc3\xa4n prosentin \xc3\xa4\xc3\xa4nikynnyksen. Vaalitulos oli puolueen historian heikoin. Seuraavat, vuoden 2002 valtiop\xc3\xa4iv\xc3\xa4vaalit olivat puolueelle ja Leijonborgille sen sijaan menestys. Kansanpuolue sai 13,3 prosenttia \xc3\xa4\xc3\xa4nist\xc3\xa4 ja 48 edustajanpaikkaa, 31 enemm\xc3\xa4n kuin edellisiss\xc3\xa4 vaaleissa. Puolue j\xc3\xa4i kuitenkin edelleen oppositioon, kun sen keskustaoikeistolaiset liittolaiset eiv\xc3\xa4t menestyneet._NEWLINE_Vuonna 2005 kansanpuolue muodosti Ruotsin allianssin (Allians f\xc3\xb6r Sverige) yhdess\xc3\xa4 maltillisen kokoomuksen, keskustapuolueen ja kristillisdemokraattien kanssa seuraavan vuoden valtiop\xc3\xa4iv\xc3\xa4vaaleja silm\xc3\xa4ll\xc3\xa4 pit\xc3\xa4en. Kansanpuolue lukeutui vuoden 2006 vaalien h\xc3\xa4vi\xc3\xa4jiin (puolueen kannatus laski edellisist\xc3\xa4 vaaleista 5,85 prosenttiyksikk\xc3\xb6\xc3\xa4 ja se menetti 20 edustajanpaikkaa), mutta puolue nousi vaalien j\xc3\xa4lkeen hallitukseen porvarikoalition saatua enemmist\xc3\xb6n valtiop\xc3\xa4iville. Leijonborgista tuli kokoomusjohtaja Fredrik Reinfeldtin johtaman hallituksen opetusministeri._NEWLINE_Huhtikuussa 2007 Leijonborg ilmoitti v\xc3\xa4istyv\xc3\xa4ns\xc3\xa4 kansanpuolueen johdosta syyskuun puoluekokouksessa. 7. syyskuuta uudeksi puheenjohtajaksi valittiin Jan Bj\xc3\xb6rklund. Kouluministeri Bj\xc3\xb6rklundista tuli opetusministeri ja Leijonborg siirtyi korkeakoulu- ja tutkimusministeriksi. H\xc3\xa4n j\xc3\xa4tti hallituksen ja valtiop\xc3\xa4iv\xc3\xa4t kes\xc3\xa4kuussa 2009.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLeijonborg varttui Solnassa Tukholman l\xc3\xa4\xc3\xa4nin pohjoisosassa. H\xc3\xa4n oli vuodet 1992\xe2\x80\x932004 naimisissa Lotte Edholmin kanssa. Heill\xc3\xa4 on yksi yhteinen lapsi, vuonna 1996 syntynyt Axel. H\xc3\xa4nell\xc3\xa4 on my\xc3\xb6s yksi lapsi aiemmasta liitostaan, vuonna 1975 syntynyt Pontus. Lars Leijonborgin veli Ingemar Leijonborg on televisiokanava TV4:n perustaja.'